text: Op de Voys: Nu Vreucht u Lieve Christen ghemeyn.
  
  T'Verheucht my, als ick heb verstaen
  Wy gaen ten Huys des HEEren,
  Dat ons Voeten betreden gaen
  JErus'lems Poort' vol Eeren.
  JErus'lems is ghebouwt een Stadt
  Om datmen nae s'Heeren Placaet,
  Aldaer te samen come.
  
  2.	Die Stammen te verschijnen daer
  Die Stammen onses HEEREN,
  Te Predighen int Openbaer,
  Om Israel te Leeren.
  End s Heeren Name Dancken bly,
  Daer sitten oock te Rechten vry
  Die Stoel' des Huyses Davids.
  
  3.	So wenschet nu JErusalem,
  Gheluck Heyl ende vreede
  Wel Salich coemt Gods Seghen hem,
  Die dy bemint heeft mede
  Het moet van binnen Vrede zijn,
  End Heyl in alle Vesten dijn,
  Gheluck in dijn Palleysen.
  
  4.	Om mijner Broeder willen ick
  Dijn Vreed' in alle Hoecken,
  End om mijn Vrienden Salichlick,
  Dijn Welvaert wil ick soecken.
  End om des HEEren heylich Huys
  So wil ick neerstich end altoos
  Dijn Beste gaen Aenvaerden.